Büntetőfeljelentést tesz a Demokratikus Koalíció (DK), amiért megtámadták szerdán a párt óbudai önkormányzati képviselőjét – közölte csütörtöki sajtótájékoztatóján a DK szóvivője.

Barkóczi Balázs azt mondta: orvosi látlelet bizonyítja, hogy Bede Zsolt mellkasi zúzódásokat okozott a Demokratikus Koalíció egyik önkormányzati képviselőjének, Domokos Ágnesnek. Az orvosi látlelet is bemutatta, amelyen az áll:

"mellkas zúzódása, testi erővel elkövetett testi sértés".

A DK a Zeneakadémia elé hirdetett flashmobot arra az időpontra, amikor az épületben Orbán Viktor miniszterelnök tartotta meg október 23-ai beszédét. Barkóczi Balázs azt mondta,

"szintet lépett a fideszes provokáció", amikor Bede Zsolt, a Vadhajtások nevű blog "főszerkesztő-provokátora" kitépte Domokos Ágnes kezéből a táblát és megütötte őt.

Az ellenzéki politikust mentő vitte kórházba, a sokkon túlmenően mellkasi fájdalmakkal.

Barkóczi Balázs a "Fidesz házi provokátorának" nevezte Bede Zsoltot. Felháborító és megdöbbentő, hogy

a blogger emberileg annyira silány volt, hogy megütött egy 28 éves, törékeny nőt, aki senkinek sem ártott, csak egy táblát tartott a kezében

- mondta, hozzátéve: pártja úgy tekinti, hogy amikor egy képviselőjüket megütik, akkor ezt az összes DK-sal tették.

Nincs olyan európai ország, ahol egy ilyen erőszakos, politikai alapú támadás után az elkövetőt ne bilincsbe vinnék el – értékelt a szóvivő, aki szégyennek nevezte, hogy ez most nem történt meg. Ez egy gusztustalan, gyáva és hitvány cselekedet volt, amit a lehető leghatározottabban el kell ítélnie nem csak az igazságszolgáltatásnak, de a társadalomnak is, és nem csak az ellenzéknek, hanem a jobboldalnak is – fogalmazott.

A Mérce videóján látható Bede keménykedése:

(MTI)